**Ο\_Λ.ΙΙ.3\_2: ΟΔΗΓΙΕΣ ΣΥΜΠΛΗΡΩΣΗΣ ΤΗΣ ΛΙΣΤΑΣ ΕΛΕΓΧΟΥ ΔΙΑΔΙΚΑΣΙΑΣ ΑΝΑΘΕΣΗΣ ΣΥΜΒΑΣΗΣ ΠΡΟΜΗΘΕΙΩΝ ΚΑΙ ΥΠΗΡΕΣΙΩΝ (ΠΟΥ ΕΜΠΙΠΤΟΥΝ ΣΤΟ ΠΕΔΙΟ ΕΦΑΡΜΟΓΗΣ ΤΩΝ ΟΔΗΓΙΩΝ ΤΗΣ Ε.Ε. ΚΑΙ Ν.4412/2016)**

**ΕΙΣΑΓΩΓΗ**

Η Λ.ΙΙ.3\_2 συμπληρώνεται στις περιπτώσεις συμβάσεων για την ανάθεση δημοσίων συμβάσεων προμηθειών και υπηρεσιών που εμπίπτουν στο πεδίο εφαρμογής των οδηγιών της ΕΕ.

**Β. I. ΠΡΟΕΛΕΓΧΟΙ ΑΛΛΩΝ ΑΡΜΟΔΙΩΝ ΦΟΡΕΩΝ**

Καταρχάς επισημαίνεται ότι, σύμφωνα με την παρ. 3 του άρθρου 28 Ν.4314/2014, (η οποία εφαρμόζεται και για τα προγράμματα ΕΣΠΑ 2021-2027 και ΣΣ ΚΑΠ 2021-2027 βάσει του άρθρου 66 παρ. 3β Ν.4914/2022), οι αναθέσεις συγχρηματοδοτούμενων συμβάσεων που υπόκεινται στον προσυμβατικό έλεγχο του Ελεγκτικού Συνεδρίου, δεν υπόκεινται και στον αντίστοιχο έλεγχο της ΕΑΔΗΣΥ. Επομένως:

α. Όταν μία σύμβαση εμπίπτει στον προσυμβατικό έλεγχο του Ελεγκτικού Συνεδρίου, τότε αυτή δεν υπόκειται στον αντίστοιχο έλεγχο της ΕΑΔΗΣΥ, αλλά μόνο στον προσυμβατικό έλεγχο της αρμόδιας Αρχής Διαχείρισης που έπεται του ελέγχου του Ελεγκτικού Συνεδρίου.

β. Όταν μία σύμβαση, δεν εμπίπτει στον προσυμβατικό έλεγχο του Ελεγκτικού Συνεδρίου, τότε αυτή, εφόσον εμπίπτει στο πεδίο εφαρμογής του Ν.4013/2011, υπόκειται στον προσυμβατικό έλεγχο της ΕΑΔΗΣΥ, και στη συνέχεια στον προσυμβατικό έλεγχο της αρμόδιας Αρχής Διαχείρισης.

γ. Σε περίπτωση που μία σύμβαση δεν υπόκειται ούτε στον προσυμβατικό έλεγχο του Ελεγκτικού Συνεδρίου, ούτε όμως και στον αντίστοιχο της ΕΑΔΗΣΥ, τότε υπόκειται μόνο στον προσυμβατικό έλεγχο της αρμόδιας Αρχής Διαχείρισης (ΥΑ 114274/2022, ΦΕΚ Β’ 6131).

Έχοντας υπόψη τα ανωτέρω, απαντώνται και οι κατωτέρω ερωτήσεις 1 και 2:

|  |
| --- |
| ***Ερώτηση 1: Στην περίπτωση επιλογής της διαδικασίας της διαπραγμάτευσης των περιπτώσεων των άρ. 26 παρ. 2 β, 32 και 269 του Ν.4412/2016 υπάρχει σύμφωνη γνώμη της Ενιαίας Αρχής Δημοσίων Συμβάσεων επί της απόφασης της Αναθέτουσας Αρχής περί προσφυγής στη διαδικασία αυτή;*** |

Οι διαδικασίες της διαπραγμάτευσης ως παρεκκλίνουσες από τους κανόνες περί των διαδικασιών αναθέσεως των δημοσίων συμβάσεων, πρέπει να ερμηνεύονται συσταλτικώς. Το βάρος αποδείξεως ότι συντρέχουν οι λόγοι που δικαιολογούν την προσφυγή στη διαδικασία αυτή το φέρει ο προτιθέμενος να κάνει χρήση των διατάξεων αυτών. Σύμφωνα με την παρ. 2 περ. γ υποπερ. γδ του άρ. 347 Ν.4412/2016, όπως ισχύει, η Ενιαία Αρχή Δημοσίων Συμβάσεων έχει την αρμοδιότητα έκδοσης σύμφωνης γνώμης επί των αποφάσεων των Αναθετουσών Αρχών που αφορούν προσφυγή στη διαδικασία της διαπραγμάτευσης για την ανάθεση των δημόσιων συμβάσεων, σύμφωνα με τις διατάξεις του άρ. 26 παρ. 2 περ. β, 32 και 269 Ν.4412/2016, εξαιρουμένων των περιπτώσεων ανωτέρας βίας, εφόσον οι συμβάσεις αυτές εμπίπτουν, λόγω της εκτιμώμενης αξίας τους, στο πεδίο εφαρμογής των Οδηγιών 2014/24/ΕΚ και 2014/25/ΕΚ. Σύμφωνα με την παρ. 2 του άρθρου 28 του Ν. 314/2014 (ΦΕΚ Α΄265), η σύμφωνη γνώμη της EΑΔΗΣΥ προηγείται της προέγκρισης της Αρχής Διαχείρισης.

Σε κάθε περίπτωση υπενθυμίζεται ότι σύμφωνα με το άρθρο 1 παρ. 3 της  ΥΑ 114274/2022 (ΦΕΚ Β΄6131) σχετικά με τις διαδικασίες ελέγχου νομιμότητας διαδικασιών ανάθεσης και εκτέλεσης δημοσίων συμβάσεων στο πλαίσιο του ΕΣΠΑ 2021– 2027, στην περίπτωση που η εξεταζόμενη διαδικασία ανάθεσης ή/και σχέδιο σύμβασης ή τροποποίησης σύμβασης ελέγχεται από το Ελεγκτικό Συνέδριο ή την ΕΑΔΗΣΥ, οι αρμόδιες διαχειριστικές αρχές ή ενδιάμεσοι φορείς λαμβάνουν υπόψη τα αποτελέσματα των ελέγχων των οργάνων αυτών και δεν απαιτείται η επανάληψη του ελέγχου νομιμότητας που διενεργήθηκε, και μέχρι την έκταση του ελέγχου αυτού. Δύνανται ωστόσο να υπεισέρχονται σε έλεγχο στοιχείων που δεν εξετάστηκαν κατά την έκδοση των ελεγκτικών αποφάσεων των οργάνων αυτών.

Περαιτέρω, εάν, παρά τη θετική σύμφωνη γνώμη της ΕΑΔΗΣΥ μια Διαχειριστική Αρχή καταλήξει κατόπιν του δικού της ελέγχου, σε αρνητική γνώμη, για ζητήματα που εξετάστηκαν από την ΕΑΔΗΣΥ, τότε υπενθυμίζεται και το άρθρο 20 παρ. 2 εδ. β του ΚΔΔ (Ν.2690/99, ΦΕΚ Α΄45) σύμφωνα με το οποίο «*Η μη αποδοχή της θετικής σύμφωνης γνώμης ή της πρότασης, καθώς και η απόκλιση από την απλή γνώμη, πρέπει να αιτιολογούνται ειδικώς*».

Εάν υπάρχει αρνητική γνωμοδότηση της ΕΑΔΗΣΥ, τότε η Διαχειριστική Αρχή δεσμεύεται ως προς τα συγκεκριμένα πορίσματα αυτής. Τονίζεται, ωστόσο, ότι η αρνητική γνώμη της ΕΑΔΗΣΥ αποτελεί εκτελεστή διοικητική πράξη και, συνεπώς, μπορεί να προσβληθεί ενώπιον των αρμοδίων διοικητικών δικαστηρίων.

Παράλληλα επισημαίνεται ότι σε κάθε περίπτωση, εάν ο αναθέτων φορέας δεν υποβάλλει το φάκελο της διαδικασίας ενώπιον της Αρχής ή υποβάλλει μεν το φάκελο αλλά μετά τη λήψη της σχετικής απόφασής του και η Αρχή απορρίψει για το λόγο αυτό το αίτημα για γνωμοδότηση, η απόφαση του αρμόδιου οργάνου περί σύναψης της σχετικής σύμβασης είναι παράνομη ως εκδοθείσα κατά παράβαση ουσιώδους τύπου της διαδικασίας.

Για τον έλεγχο από την ΕΑΔΗΣΥ βλ. Κατευθυντήρια Οδηγία 1/2013 (ΑΔΑ: ΒΙ6ΜΟΞΤΒ-ΔΚΦ).

**Εφαρμοστέο δίκαιο:**

άρ. 347 παρ. 2 περ. γ υποπερ. γδ Ν.4412/2016 (όπως αντικαταστάθηκε με το άρθρο 4 του Ν. 4912/2022)

26 παρ. 2 περ. β και 32 Ν.4412/2016

άρ. 269 Ν.4412/2016

ΥΑ 114274/2022 (ΦΕΚ Β’ 6131)

|  |
| --- |
| ***Ερώτηση 2: Εφόσον η προϋπολογιζόμενη δαπάνη υπερβαίνει το ποσό των 5.000.000 ευρώ, έχει προηγηθεί ο προσυμβατικός έλεγχος από το Ελεγκτικό Συνέδριο και επιτρέπεται η υπογραφή της σύμβασης σύμφωνα με τη σχετική Πράξη αυτού;*** |

Σύμφωνα με το άρθρο 324 παρ. 3 του Ν.4700/2020 (ΦΕΚ Α΄127) «Ενιαίο Κείμενο Δικονομίας για το Ελεγκτικό Συνέδριο, ολοκληρωμένο νομοθετικό πλαίσιο για τον προσυμβατικό έλεγχο, τροποποιήσεις στον Κώδικα Νόμου για το Ελεγκτικό Συνέδριο, διατάξεις για την αποτελεσματική απονομή της δικαιοσύνης και άλλες διατάξεις», ο προβλεπόμενος έλεγχος νομιμότητας επί συγχρηματοδοτούμενων συμβάσεων προμηθειών αγαθών, παροχής υπηρεσιών και εκτέλεσης έργων διενεργείται υποχρεωτικά πριν από τη σύναψή τους από Κλιμάκια του Ελεγκτικού Συνεδρίου, εφόσον η προϋπολογιζόμενη δαπάνη υπερβαίνει το ποσό των πέντε εκατομμυρίων (5.000.000) ευρώ (χωρίς ΦΠΑ).

Το ίδιο ισχύει και για τις συμβάσεις των ΟΤΑ (Ελ. Συν. Στ’ Κλιμάκιο 24/2011) καθώς και τις συμβάσεις που χρηματοδοτούνται στο πλαίσιο του ΕΟΧ (Ελ. Συν. VI Τμήμα 1/2011).

Ο προσυμβατικός έλεγχος του Ελεγκτικού Συνεδρίου είναι καθολικός, αυτεπάγγελτος και πλήρης και αποβλέπει στη διαπίστωση τυχόν ουσιωδών νομικών πλημμελειών στις πράξεις της διαδικασίας που προηγείται της σύναψης της σχετικής σύμβασης.

Τέλος υπενθυμίζεται ότι σύμφωνα με το άρθρο 1 παρ. 3 της  ΥΑ 114274/2022 (ΦΕΚ Β΄6131) σχετικά με τις διαδικασίες ελέγχου νομιμότητας διαδικασιών ανάθεσης και εκτέλεσης δημοσίων συμβάσεων στο πλαίσιο του ΕΣΠΑ 2021 – 2027, στην περίπτωση που η εξεταζόμενη διαδικασία ανάθεσης ή/και σχέδιο σύμβασης ή τροποποίησης σύμβασης ελέγχεται από το Ελεγκτικό Συνέδριο ή την ΕΑΔΗΣΥ, οι αρμόδιες διαχειριστικές αρχές ή ενδιάμεσοι φορείς λαμβάνουν υπόψη τα αποτελέσματα των ελέγχων των οργάνων αυτών και δεν απαιτείται η επανάληψη του ελέγχου νομιμότητας που διενεργήθηκε, και μέχρι την έκταση του ελέγχου αυτού. Δύνανται ωστόσο να υπεισέρχονται σε έλεγχο στοιχείων που δεν εξετάστηκαν κατά την έκδοση των ελεγκτικών αποφάσεων των οργάνων αυτών.

**ΙΙΙ. ΤΗΡΗΣΗ ΚΑΝΟΝΩΝ ΔΗΜΟΣΙΟΤΗΤΑΣ ΚΑΙ ΔΙΑΦΑΝΕΙΑΣ**

|  |
| --- |
| ***Ερώτηση 5: Έχει τηρηθεί η υποχρέωση της δημοσίευσης από την αναθέτουσα αρχή της περίληψης της προκήρυξης σύμβασης υπηρεσιών, προμήθειας σε εθνικό επίπεδο (ΚΗΜΔΗΣ, ημερήσιο, τοπικό και περιφερειακό τύπο) μετά την ημερομηνία αποστολής για δημοσίευση στην Ε.Ε.Ε.Ε ή παράλληλα με αυτήν, και σύμφωνα με τις προϋποθέσεις του οικείου πλαισίου;*** |

Υπενθυμίζεται ότι σε εθνικό επίπεδο:

* Η δημοσίευση στον τοπικό και περιφερειακό τύπο ισχύει μέχρι 31.12.2024 (άρ. 245 Ν. 4782/2021 (ΦΕΚ Α’ 36) σε συνδυασμό με άρ. 379 παρ. 12 Ν.4412/2016).

Επίσης υπόψη θα πρέπει να λαμβάνονται και οι πρόσθετες υποχρεώσεις δημοσιότητας που προβλέπει και ο Ν.4727/2020 (άρ. 75 επ. Ψηφιακή Διαφάνεια - Πρόγραμμα Διαύγεια),

Σε κάθε περίπτωση υπενθυμίζεται ότι οι προκηρύξεις και το περιεχόμενό τους δεν μπορούν να δημοσιεύονται σε εθνικό επίπεδο πριν από την ημερομηνία αποστολής τους στην Ε.Ε.Ε.Ε. Κατ΄εξαίρεση, η δημοσίευση μπορεί να πραγματοποιείται σε εθνικό επίπεδο, όταν οι αναθέτουσες αρχές δεν έχουν ενημερωθεί από την Υπηρεσία Εκδόσεων της Ένωσης σχετικά με τη δημοσίευση εντός 48 ωρών από τη βεβαίωση παραλαβής της προκήρυξης (άρ. 66 παρ. 3 και 296 παρ.2 Ν.4412/2016).

**Εφαρμοστέο δίκαιο:**

άρ. 36 και 66 Ν.4412/2016

άρ. 296 Ν.4412/2016

Ν.3548/2007 (άρ. 3 Α παρ.3 και Β παρ.3 σε συνδυασμό με άρ. 377 παρ. 1 περ. 35 και 379 παρ. 12 Ν.4412/2016, όπως τροποποιήθηκε με το άρθρο 245 Ν. 4782/2021), όπως ισχύει

Ν.4727/2020 (άρ. 75 επ. Ψηφιακή Διαφάνεια - Πρόγραμμα Διαύγεια)

|  |
| --- |
| Ερώτηση 8: Έχει συνταχθεί από την αναθέτουσα αρχή σχέδιο αποστολής του τυποποιημένου κατά περίπτωση εντύπου του Εκτελεστικού Κανονισμού ΕΚ 2019/1780 «γνωστοποίηση συναφθείσας σύμβασης» ή «γνωστοποίηση ανάθεσης σύμβασης — Επιχειρήσεις κοινής ωφέλειας» με τα αποτελέσματα της υπό σύναψη σύμβασης, επαρκώς και σύμφωνα με τις αντίστοιχες απαιτήσεις; |

Σύμφωνα με τα άρθρα 64 και 294 Ν.4412/2016 το αργότερο 30 ημέρες μετά τη σύναψη σύμβασης ή συμφωνίας – πλαίσιο, σε συνέχεια της σχετικής απόφασης ανάθεσης ή σύναψης, οι αναθέτουσες αρχές αποστέλλουν γνωστοποίηση συναφθείσας σύμβασης με τα αποτελέσματα της διαδικασίας σύναψης της σύμβασης.

**Εφαρμοστέο δίκαιο:**

άρ. 64 Ν.4412/2016

άρ. 294 Ν.4412/2016

Εκτελεστικός Κανονισμός ΕΚ 2019/1780

|  |
| --- |
| Ερώτηση 9: Τηρήθηκαν οι προβλεπόμενες προθεσμίες για την παραλαβή των αιτήσεων συμμετοχής και των προσφορών; |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Προθεσμίες για προκήρυξη διεθνούς διαγωνισμού**  (άρ. 27-32, 60 και 67 Ν.4412/2016) | | | | | | | | | |
| **Ι. Κανονικές προθεσμίες** | | | | | | | | | |
| **9.1** | Ανοικτός διαγωνισμός | | **35** ημέρες | | | από την ημερομηνία αποστολής της προκήρυξης σύμβασης | | | |
| - Κλειστός διαγωνισμός (α΄ φάση)  - Ανταγωνιστική διαδικασία με διαπραγμάτευση  - Ανταγωνιστικός διάλογος  - Σύμπραξη καινοτομίας | | **30** ημέρες | | | από την ημερομηνία αποστολής της προκήρυξης σύμβασης | | | |
| Κλειστός διαγωνισμός (β΄ φάση) | | **30** ημέρες  (όχι μικρότερη των 10 ημερών για μη ΚΑΑ ελλείψει συμφωνίας) | | | από την ημερομηνία αποστολής της πρόσκλησης | | | |
| **ΙΙ. Σύντμηση προθεσμιών** | | | | | | | | | |
| **9.2** | **Α. Προκαταρκτική προκήρυξη** | | | | | | | | |
| **Εάν (σωρευτικά):** | α. η προκαταρκτική προκήρυξη έχει περιλάβει όλες τις πληροφορίες που απαιτούνται σύμφωνα με το Μέρος Β, Τμήμα I του Παραρτήματος Vτου Προσαρτήματος Α του Ν. 4412/2016  β. οι πληροφορίες αυτές είναι διαθέσιμες κατά τη δημοσίευση της προκήρυξης  γ. η προκαταρκτική προκήρυξη έχει αποσταλεί προς δημοσίευση εντός διαστήματος 35 ημερών έως 12 μηνών πριν την ημερομηνία αποστολής της προκήρυξης του διαγωνισμού | | | | | | | |
| Τότε: | Ανοικτός διαγωνισμός | | | **15** ημέρες | | από την ημερομηνία αποστολής της προκήρυξης σύμβασης | | |
| Κλειστός διαγωνισμός  (β΄ φάση) | | | **10** ημέρες | | από την ημερομηνία αποστολής της πρόσκλησης | | |
| Ανταγωνιστική διαδικασία με διαπραγμάτευση | | | **10 ημέρες** | | από την ημερομηνία αποστολής της προκήρυξης σύμβασης | | |
| **9.3** | **Β. Υποβολή προσφορών με ηλεκτρονικά μέσα** | | | | | | | | |
| **-** Ανοιχτός  - Κλειστός διαγωνισμός  - Ανταγωνιστική διαδικασία με διαπραγμάτευση | | | **σύντμηση 5 ημερών** | | | | | από την ημερομηνία αποστολής της προκήρυξης σύμβασης/ πρόσκλησης |
| **9.4** | **Γ. Επίκληση λόγων επείγοντος που καθιστούν αδύνατη την τήρηση των ελαχίστων προθεσμιών** | | | | | | | | |
| - Ανοιχτός διαγωνισμός  - Κλειστός διαγωνισμός (α΄ φάση)  - Ανταγωνιστικής διαδικασία με διαπραγμάτευση | | | | **όχι μικρότερη από**  **15** ημέρες | | | από την ημερομηνία αποστολής της προκήρυξης σύμβασης | |
| κλειστός διαγωνισμός (β΄ φάση) | | | | **όχι μικρότερη από**  **10** ημέρες | | | από την ημερομηνία αποστολής της πρόσκλησης | |
| **ΙΙΙ. Παράταση προθεσμιών** | | | | | | | | | |
| **9.5** | **Α. Εάν οι προσφορές μπορούν να συνταχθούν μόνο κατόπιν επιτόπιας επίσκεψης ή εξέτασης εγγράφων:** | | | | | | | | |
| Τότε: | - Ανοικτός διαγωνισμός  - Κλειστός διαγωνισμός  - Ανταγωνιστική διαδικασία με διαπραγμάτευση  - Ανταγωνιστικός διάλογος  - Σύμπραξη καινοτομίας | | | **υποχρεωτικά μεγαλύτερες προθεσμίες** | | από την ημερομηνία αποστολής της προκήρυξης σύμβασης/αποστολής της πρόσκλησης | | |
| **9.6** | **Β. Εάν δεν παρασχέθηκαν πρόσθετες πληροφορίες, αν και ζητήθηκαν, 6 ημέρες πριν την παραλαβή των προσφορών:** | | | | | | | | |
| Τότε: | - Ανοικτός διαγωνισμός  - Κλειστός διαγωνισμός  - Ανταγωνιστική διαδικασία με διαπραγμάτευση  - Ανταγωνιστικός διάλογος  - Σύμπραξη καινοτομίας | | | **μεγαλύτερες προθεσμίες** | | από την ημερομηνία αποστολής της προκήρυξης σύμβασης/αποστολής της πρόσκλησης | | |
| Τότε: | -Επισπευσμένη σε ανοικτό/κλειστό διαγωνισμό ή ανταγωνιστική διαδικασία με διαπραγμάτευση | | | **παράταση4 ημερών** | | από την ημερομηνία αποστολής της προκήρυξης σύμβασης/ αποστολής της πρόσκλησης | | |
| **9.7** | **Γ. Εάν τα έγγραφα της σύμβασης υφίστανται σημαντικές αλλαγές:** | | | | | | | | |
| Τότε: | - Ανοικτός διαγωνισμός  - Κλειστός διαγωνισμός  - Ανταγωνιστική διαδικασία με διαπραγμάτευση  - Ανταγωνιστικός διάλογος  - Σύμπραξη καινοτομίας | | | **Παράταση ανάλογη με τη σπουδαιότητα των πληροφοριών/αλλαγών** | | από την ημερομηνία αποστολής της προκήρυξης σύμβασης/ αποστολής της πρόσκλησης | | |

|  |  |  |  |  |
| --- | --- | --- | --- | --- |
| **9.8** | **Δ. Εάν δεν είναι δυνατή η ελεύθερη, πλήρης, άμεση και δωρεάν ηλεκτρονική πρόσβαση μέσω ΕΣΗΔΗΣ ή για λόγους εχεμύθειας:** | | | |
| Τότε: | - Ανοικτός διαγωνισμός  - Κλειστός διαγωνισμός  - Ανταγωνιστική διαδικασία με διαπραγμάτευση  - Ανταγωνιστικός διάλογος  - Σύμπραξη καινοτομίας | **παράταση 5 ημερών**  Εκτός: από τις περιπτώσεις επείγοντος | από την ημερομηνία αποστολής της προκήρυξης σύμβασης/ αποστολής της πρόσκλησης |

Για τις αντίστοιχες προθεσμίες των διαδικασιών ανάθεσης συμβάσεων του Βιβλίου ΙΙ, βλ. άρ. 264-269, 289 και 297 Ν.4412/2016).

**V. ΔΙΑΔΙΚΑΣΙΑ ΑΝΑΔΕΙΞΗΣ ΑΝΑΔΟΧΟΥ**

|  |
| --- |
| ***Ερώτηση 10:******Σε περίπτωση προσφυγής στην κλειστή διαδικασία, στην ανταγωνιστική διαδικασία με διαπραγμάτευση, στον ανταγωνιστικό διάλογο ή στη σύμπραξη καινοτομίας τηρήθηκε ο ελάχιστος αριθμός υποψηφίων που εκλήθη για να υποβάλλει προσφορά, να διαπραγματευτεί ή να συμμετάσχει στο διάλογο, εφόσον υπήρχε ικανός αριθμός κατάλληλων υποψηφίων*;** |

Σύμφωνα με το άρ. 84 του Ν.4412/2016 το κατώτατο όριο δεν μπορεί να είναι μικρότερο από πέντε στην κλειστή διαδικασία και μικρότερο από τρεις στην ανταγωνιστική διαδικασία με διαπραγμάτευση, στη διαδικασία ανταγωνιστικού διαλόγου και στη σύμπραξη καινοτομίας. Σε περίπτωση που ο αριθμός των υποψηφίων που πληρούν τα κριτήρια επιλογής και τα ελάχιστα επίπεδα ικανότητας είναι μικρότερος από τον ελάχιστο αριθμό, η αναθέτουσα αρχή μπορεί να συνεχίζει τη διαδικασία, καλώντας τους υποψηφίους που διαθέτουν τις απαιτούμενες ικανότητες.

**Εφαρμοστέο δίκαιο:**

άρ. 84 και 85 Ν.4412/2016

***Ερώτηση 13: Ειδικά στις περιπτώσεις που προβλέπεται η παροχή εγγυήσεως συμμετοχής, οι πρωτότυπες εγγυήσεις συμμετοχής, πλην των εγγυήσεων που εκδίδονται ηλεκτρονικά, έχουν προσκομιστεί το αργότερο πριν την ημερομηνία και ώρα αποσφράγισης των προσφορών που ορίζεται στα έγγραφα της σύμβασης;***

Στις διαδικασίες σύναψης δημόσιων συμβάσεων, οι οποίες διενεργούνται μέσω του ΕΣΗΔΗΣ, οι πρωτότυπες εγγυήσεις συμμετοχής, πλην των εγγυήσεων που εκδίδονται ηλεκτρονικά, προσκομίζονται, με ευθύνη του οικονομικού φορέα, το αργότερο πριν την ημερομηνία και ώρα αποσφράγισης των προσφορών που ορίζεται στα έγγραφα της σύμβασης, άλλως η προσφορά απορρίπτεται ως απαράδεκτη, μετά από γνώμη του αρμόδιου συλλογικού οργάνου. Η απόφαση απόρριψης της προσφοράς του προηγούμενου εδαφίου εκδίδεται πριν από την έκδοση οποιασδήποτε άλλης απόφασης σχετικά με την αξιολόγηση των προσφορών της οικείας διαδικασίας ανάθεσης σύμβασης

**Εφαρμοστέο δίκαιο/Νομολογία:**

άρ. 72 παρ. 1 Ν.4412/2016

άρ. 302 παρ.1 Ν.4412/2016

|  |
| --- |
| ***Ερώτηση 17: Σε περίπτωση που εντοπίστηκε περίπτωση συνδρομής κατάστασης σύγκρουσης συμφερόντων, εφαρμόστηκαν οι προβλεπόμενες στο νόμο διαδικασίες αντιμετώπισής της;*** |

Η Αναθέτουσα Αρχή αποφαίνεται αιτιολογημένα επί της συνδρομής ή μη κατάστασης σύγκρουσης συμφερόντων. Αν διαπιστώσει ότι συντρέχει τέτοια περίπτωση, οφείλει να ενημερώσει σχετικά και την Ενιαία Αρχή Δημοσίων Συμβάσεων και να λάβει αμελλητί τα κατάλληλα μέτρα, προς διασφάλιση της ίσης μεταχείρισης των διαγωνιζομένων και προς αποφυγή στρεβλώσεων του ανταγωνισμού. Ένα από τα μέτρα δύναται να είναι η εξαίρεση του συγκεκριμένου προσώπου από οποιαδήποτε συμμετοχή στη σχετική διαδικασία σύναψης δημόσιας σύμβασης, εφαρμοζομένων και των διατάξεων των παραγράφων 4 και 5 του άρθρου 7 του Ν.2690/1999 (ΦΕΚ Α΄ 45). Εάν παρόλα αυτά η σύγκρουση συμφερόντων δεν είναι δυνατόν να αρθεί με άλλον τρόπο, ο υποψήφιος ή προσφέρων, ο οποίος σχετίζεται με αυτή, αποκλείεται από τη διαδικασία, κατά τα ειδικότερα προβλεπόμενα στην περίπτωση δ΄ της παρ. 4 του άρθρου 73 N.4412/2016.

**Εφαρμοστέο δίκαιο/Νομολογία:**

άρ. 24 σε συνδυασμό με άρ. 73 παρ. 4 περ. δ. Ν.4412/2016

|  |
| --- |
| ***Ερώτηση 18: Τηρήθηκαν οι προβλεπόμενες προθεσμίες ώστε να διασφαλίζεται το δικαίωμα των διαγωνιζομένων να ασκήσουν προσφυγή;*** |

Για την έννομη προστασία κατά τη σύναψη δημοσίων συμβάσεων άνω των ορίων εφαρμόζονται οι διατάξεις των άρ. 345 επ. (Βιβλίο ΙV) του Ν.4412/2016. Ειδικότερα για τις προσφυγές επί διαφορών που προκύπτουν κατά τη διαδικασία ανάθεσης συμβάσεων προμηθειών και υπηρεσιών ή τροποποίησης αυτών με εκτιμώμενη αξία άνω των 30.000 ευρώ , (υπενθυμίζεται ότι για τις συμβάσεις ενεργειών τεχνικής βοήθειας μέσω καταλόγου το όριο ανέρχεται στις 60.000 €), αρμόδια είναι η Ενιαία Αρχή Δημοσίων Συμβάσεων .

Οι ελάχιστες προθεσμίες ανά στάδιο προκύπτουν συνδυαστικά με τις προθεσμίες για την άσκηση προσφυγών κατά πράξεων ή παραλείψεων της Αναθέτουσας Αρχής Ν.4412/2016 και είναι οι εξής:

1. Για προσφυγή κατά πράξης της αναθέτουσας αρχής:

(α) 10 ημέρες από την κοινοποίηση της προσβαλλόμενης πράξης στον ενδιαφερόμενο οικονομικό φορέα αν η πράξη κοινοποιήθηκε με ηλεκτρονικά μέσα ή τηλεομοιοτυπία ή

(β) δεκαπέντε (15) ημέρες από την κοινοποίηση της προσβαλλόμενης πράξης στον ενδιαφερόμενο οικονομικό φορέα, αν χρησιμοποιήθηκαν άλλα μέσα επικοινωνίας, άλλως,

(γ) δέκα (10) ημέρες από την πλήρη, πραγματική ή τεκμαιρόμενη, γνώση της πράξης που βλάπτει τα συμφέροντα του ενδιαφερόμενου οικονομικού φορέα. Ειδικά για την άσκηση προσφυγής κατά προκήρυξης, η πλήρης γνώση αυτής τεκμαίρεται μετά την πάροδο δεκαπέντε (15) ημερών από τη δημοσίευση στο ΚΗΜΔΗΣ.

2. Για προσφυγή κατά παράλειψης, η προθεσμία για την άσκηση της προδικαστικής προσφυγής είναι δεκαπέντε (15) ημέρες από την επομένη της συντέλεσης της προσβαλλόμενης παράλειψης.

Επομένως τα τυχόν στάδια της αξιολόγησης και κατακύρωσης του διαγωνισμού θα πρέπει να τηρούν τις ανωτέρω κατ’ ελάχιστον προθεσμίες.

**Εφαρμοστέο δίκαιο/Νομολογία:**

άρ. 345 επ. Ν.4412/2016 (ειδικότερα άρ. 361 και 364 αυτού)

|  |
| --- |
| ***Ερώτηση 19: Σε περίπτωση άσκησης προσφυγών από τους διαγωνιζομένους ολοκληρώθηκαν όλες οι τυχόν σχετικές διοικητικές και δικαστικές διαδικασίες από τις οποίες εξαρτάται η σύναψη της σύμβασης;*** |

Σύμφωνα με τις προβλεπόμενες διαδικασίες, η σύναψη της σύμβασης κωλύεται εάν δεν παρέλθει άπρακτη η προθεσμία για την άσκηση της προδικαστικής προσφυγής. Στην περίπτωση αυτή, καθώς και εάν ασκηθεί εμπρόθεσμα η προδικαστική προσφυγή, η Αναθέτουσα Αρχή δεν δύναται να προχωρήσει στην σύναψη της σύμβασης προτού εκδοθεί απόφαση επί της προσφυγής. Δεν κωλύεται ωστόσο η πρόοδος της διαγωνιστικής διαδικασίας. Η σύναψη της σύμβασης κωλύεται και με την άσκηση αιτήσεως αναστολής.

**Εφαρμοστέο δίκαιο/Νομολογία:**

άρ. 364 και 372 Ν.4412/2016

|  |
| --- |
| ***Ερώτηση 20: Τηρήθηκαν οι προθεσμίες για την ολοκλήρωση των επιμέρους σταδίων της διαδικασίας ανάθεσης του άρθρου 221Α Ν.4412/2016;*** |

Τα γνωμοδοτικά όργανα που συμμετέχουν στις διαγωνιστικές διαδικασίες ανάθεσης δημοσίων συμβάσεων ολοκληρώνουν το έργο τους εντός συγκεκριμένων προθεσμιών. Οι εν λόγω προθεσμίες δύνανται να αναστέλλονται μέχρι και το διπλάσιό τους με απόφαση του αποφαινόμενου οργάνου της αναθέτουσας αρχής, αν συντρέχουν εξαιρετικές περιστάσεις ή αν υποβληθείσες προσφορές ελέγχονται ως ασυνήθιστα χαμηλές σύμφωνα με όσα προβλέπονται στο άρθρο 88. Η υπέρβαση των προθεσμιών συνεπάγεται για τα μέλη του οικείου γνωμοδοτικού οργάνου τη μη καταβολή της αποζημίωσης της παρ. 12 του άρθρου 221, εκτός αν αυτή οφείλεται σε λόγους ανωτέρας βίας.

**Εφαρμοστέο δίκαιο/Νομολογία:**

άρ. 221 παρ.12 και 315 Ν.4412/2016

**VΙ. ΦΥΣΙΚΟ ΑΝΤΙΚΕΙΜΕΝΟ**

***Ερώτηση 21: Το φυσικό αντικείμενο των συμβατικών τευχών συμπίπτει με το σχετικά προβλεπόμενο στην απόφαση ένταξης και σε περίπτωση που περιλαμβάνεται πρόσθετο μη επιλέξιμο φυσικό αντικείμενο αυτό είναι διακριτό;***

Ελέγχεται εάν το φυσικό αντικείμενο όπως καθορίζεται στα συμβατικά τεύχη συμπίπτει με το εγκεκριμένο, σύμφωνα με την απόφαση ένταξης, φυσικό αντικείμενο. Στην περίπτωση που το φυσικό αντικείμενο είναι μεγαλύτερο από αυτό που συγχρηματοδοτείται, το πρόσθετο φυσικό αντικείμενο θα πρέπει να είναι διακριτό προκειμένου να είναι εύκολα ανιχνεύσιμο στην παρακολούθηση και στις πληρωμές κλπ. Για το μη επιλέξιμο φυσικό αντικείμενο θα πρέπει να ενημερώνεται ο φορέας υλοποίησης ότι οι δαπάνες για την υλοποίηση του θα τον βαρύνουν.

***Ερώτηση 22: H προβλεπόμενη στα συμβατικά τεύχη διάρκεια υλοποίησης του «έργου», συμφωνεί με την προβλεπόμενη διάρκεια του «έργου» στα τεύχη διακήρυξης;***

Εξετάζεται αν η προβλεπόμενη στα συμβατικά τεύχη διάρκεια υλοποίησης του «έργου», συμφωνεί με την προβλεπόμενη διάρκεια του «έργου» στα τεύχη διακήρυξης.