## Διαδικασία ΔΙΙ\_2: A. Έγκριση έναρξης διαδικασίας ανάθεσης «με διαπραγμάτευση χωρίς δημοσίευση διακήρυξης» (έγκριση επί της αρχής) όταν δεν συντάσσεται πρόσκληση και B. Έγκριση διακήρυξης (πράξεις πλην ΚΕ)

**Α. ‘Εγκριση έναρξης διαδικασίας ανάθεσης «με διαπραγμάτευση χωρίς δημοσίευση διακήρυξης» (έγκριση επί της αρχής) όταν δεν συντάσσεται πρόσκληση**

**1. Σκοπός**

Σκοπός της διαδικασίας είναι η ανίχνευση αστοχιών ως προς την τήρηση των ενωσιακών και εθνικών κανόνων, κατά τη διαδικασία επιλογής της διαδικασίας ανάθεσης με διαπραγμάτευση χωρίς δημοσίευση διακήρυξης σύμφωνα με το άρθρο 32 του N. 4412/2016.

**2. Πεδίο εφαρμογής**

Ο έλεγχος των συμβάσεων που ανατίθενται στο πλαίσιο του άρθρου 32 του Ν. 4412/2016 διενεργείται ανάλογα με το ύψος του προϋπολογισμού της σύμβασης και ανάλογα με το εάν η διαπραγμάτευση διενεργείται βάσει πρόσκλησης ή όχι ως ακολούθως:

Η «Λ.II.2.7 ΛΙΣΤΑ ΕΠΙ ΤΗΣ ΑΡΧΗΣ ΕΓΚΡΙΣΗΣ ΣΤΗΝ ΠΕΡΙΠΤΩΣΗ ΤΟΥ ΑΡΘΡΟΥ 32 ΤΟΥ Ν. 4412/2016 ΟΤΑΝ ΔΕΝ ΣΥΝΤΑΣΣΕΤΑΙ ΠΡΟΣΚΛΗΣΗ» συμπληρώνεται πριν την έγκριση προσφυγής στη διαδικασία διαπραγμάτευσης χωρίς δημοσίευση της διακήρυξης από τα αρμόδια όργανα του δικαιούχου για συμβάσεις με εκτιμώμενη αξία ανώτερη των εκατό χιλιάδων (100.000€) ευρώ, χωρίς ΦΠΑ για υπηρεσίες και προμήθειες και για συμβάσεις έργων με εκτιμώμενη αξία ανώτερη των πεντακοσίων χιλιάδων (500.000€) ευρώ, χωρίς ΦΠΑ και υποβάλλεται στη ΔΑ/ΕΦ προς έγκριση πριν την έγκριση έναρξης της διαδικασίας ανάθεσης από τα αρμόδια όργανα.

Στις άλλες περιπτώσεις, ήτοι στην περίπτωση που συντάσσεται κείμενο πρόσκλησης ή/και η εκτιμώμενη αξία της σύμβασης είναι κατώτερη των ως άνω ορίων, ο έλεγχος διενεργείται ως ακολούθως:

|  |  |
| --- | --- |
| Εκτιμώμενη αξία σύμβασης κάτω των ορίων προληπτικού ελέγχου με χρήση τεύχους πρόσκλησης | Συμπληρώνεται η αντίστοιχη λίστα ελέγχου διακήρυξης ανάλογα με το είδος της σύμβασης (προμήθεια, υπηρεσία, έργο κ.λπ.) καθώς και η αντίστοιχη λίστα έγκρισης υπογραφής σύμβασης και ο έλεγχος διενεργείται κατασταλτικά κατά τη διοικητική επαλήθευση της δαπάνης. |
| Εκτιμώμενη αξία σύμβασης άνω των ορίων προληπτικού ελέγχου με χρήση τεύχους πρόσκλησης | Συμπληρώνεται η αντίστοιχη λίστα ελέγχου διακήρυξης ανάλογα με το είδος της σύμβασης (προμήθεια, υπηρεσία, έργο κ.λπ.) και ο έλεγχος διενεργείται πριν την έγκριση της διακήρυξης από τα αρμόδια όργανα. |
| Στην περίπτωση που η διαδικασία διενεργείται χωρίς τη χρήση τεύχους πρόσκλησης και η σύμβαση έχει Π/Υ κάτω των ορίων του προληπτικού ελέγχου | Συμπληρώνεται η αντίστοιχη λίστα ελέγχου έγκρισης υπογραφής σύμβασης (προμήθεια, υπηρεσία, έργο κ.λπ.) και ο έλεγχος διενεργείται κατασταλτικά κατά τη διοικητική επαλήθευση της δαπάνης. |

**3. Βασικό Θεσμικό Πλαίσιο**

* Ν. 4914/2022 (ΦΕΚ Α 61)
* Ν. 4270/2014 (ΦΕΚ Α 143)
* Ν. 4412/2016 (ΦΕΚ Α 147)
* ΥΑ 114274/2022 (ΦΕΚ Β 6131) για τις διαδικασίες ελέγχου νομιμότητας διαδικασιών ανάθεσης και εκτέλεσης συγχρηματοδοτούμενων δημοσίων συμβάσεων στο πλαίσιο του ΕΣΠΑ 2021-2027
* ΥΑ 114947/2022 (ΦΕΚ Β 6132) για τους εθνικούς κανόνες επιλεξιμότητας δαπανών των Προγραμμάτων του ΕΣΠΑ 2021-2027
* ΚΥΑ 5483/2023 (ΦΕΚ Β 390) για τις διαδικασίες δημοσιονομικών διορθώσεων και αναζήτησης αχρεωστήτως ή παρανόμως καταβληθέντων ποσών στα Τομεακά και Περιφερειακά Προγράμματα του ΕΣΠΑ 2021-2027

**4. Περιγραφή**

* 1. **Υποβολή αιτήματος από Δικαιούχο**

Ο Δικαιούχος υποβάλλει στη ΔΑ/ΕΦ, μέσω του ΟΠΣ, αίτημα για την έγκριση επιλογής της διαδικασίας ανάθεσης με διαπραγμάτευση χωρίς δημοσίευση διακήρυξης διαγωνισμού σύμφωνα με το άρθρο 32 του Ν. 4412/2016 με συμπληρωμένη τη σχετική Λίστα Ελέγχου *(Λ.II.2\_7)* συνοδευόμενη από τα απαραίτητα έγγραφα.

Το αίτημα αυτό υποβάλλεται πριν την έγκριση από τα αρμόδια όργανα της προσφυγής στη διαδικασία της διαπραγμάτευσης για τις συμβάσεις με αξία ανώτερη των αναφερόμενων στην ενότητα «πεδίο εφαρμογής» ορίων.

**4.2.Εξέταση αιτήματος και ενημέρωση Δικαιούχου**

Οι διαδικασίες ελέγχου διενεργούνται μέσω του Ολοκληρωμένου Πληροφοριακού Συστήματος (ΟΠΣ).

Η ΔΑ/ΕΦ προβαίνει σε εξέταση του αιτήματος με βάση το ισχύον θεσμικό και κανονιστικό πλαίσιο για τη σύναψη δημοσίων συμβάσεων καθώς και τους όρους της απόφασης ένταξης της πράξης και του σχετικού υλικού που κατατίθεται από τον δικαιούχο.

Η ΔΑ/ΕΦ διατυπώνει γνώμη, θετική ή αρνητική, εντός αποκλειστικής προθεσμίας είκοσι (20) εργάσιμων ημερών από την υποβολή του αιτήματος. Τα αποτελέσματα του ελέγχου που διενεργεί αποτυπώνονται στη λίστα ελέγχου. Η θετική γνώμη της ΔΑ/ΕΦ αποτελεί όρο για τη χρηματοδότηση της πράξης και αναφέρεται ρητά στην απόφαση ανάθεσης και τα συμβατικά κείμενα.

Στην περίπτωση αρνητικής γνώμης, ο δικαιούχος ενημερώνεται από τη ΔΑ/ΕΦ για τους λόγους απόρριψης, καθώς και για τις ενέργειες στις οποίες πρέπει να προβεί για την έκδοση θετικής γνώμης, εφόσον αυτό είναι εφικτό.

Στο πλαίσιο αυτό διευκρινίζονται τα ακόλουθα:

Η ΔΑ/ΕΦ εξετάζει εάν το υποβληθέν αίτημα συνοδεύεται από το σύνολο των απαιτούμενων για την εξέτασή του εγγράφων. Εφόσον, το υποβληθέν αίτημα δεν συνοδεύεται από το σύνολο των εγγράφων, ενημερώνει άμεσα το δικαιούχο μέσω ΟΠΣ για την υποχρέωση υποβολής των συμπληρωματικών στοιχείων εντός επτά (7) εργάσιμων ημερών. Το χρονικό διάστημα από την ενημέρωση του δικαιούχου μέχρι την αποστολή από αυτόν των συμπληρωματικών στοιχείων δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην υποβολή των συμπληρωματικών στοιχείων, άπρακτη παρέλευση της προθεσμίας υποβολής τους, ή ελλιπής συμπλήρωση αυτών, ή εκπρόθεσμη υποβολή τους επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας προθεσμίας είκοσι (20) εργάσιμων ημερών για τη ΔΑ/ΕΦ.

Εφόσον ο δικαιούχος υποβάλει πλήρη στοιχεία και έγγραφα και η ΔΑ/ΕΦ, διενεργώντας το σχετικό έλεγχο, διαπιστώσει ότι χρήζουν διορθώσεων/αλλαγών κ.λ.π. ή υπάρχουν ζητήματα, κατά περίπτωση, επί της διαδικασίας ανάθεσης ή/και του σχεδίου της διακήρυξης, ειδοποιεί άμεσα το δικαιούχο μέσω ΟΠΣ για τα ζητήματα που έχουν ανακύψει και επιστρέφει το σχετικό φάκελο για υιοθέτηση από αυτόν των προτεινόμενων διορθώσεων/αλλαγών κ.λπ. και την εκ νέου υποβολή του εντός επτά (7) εργάσιμων ημερών. Το χρονικό διάστημα από την ενημέρωση του δικαιούχου μέχρι την επανυποβολή από αυτόν του φακέλου δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην επανυποβολή του φακέλου, άπρακτη παρέλευση της προθεσμίας υποβολής του ή ελλιπής συμπλήρωση αυτού ή εκπρόθεσμη υποβολή του επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας προθεσμίας είκοσι (20) εργάσιμων ημερών για τη ΔΑ/ΕΦ.

Σε περίπτωση επιλογής της διαδικασίας με διαπραγμάτευση χωρίς δημοσίευση της διακήρυξης λόγω κατεπείγουσας ανάγκης οφειλόμενης σε γεγονότα απρόβλεπτα για την αναθέτουσα αρχή, ο δικαιούχος συμπληρώνει θετικά το πεδίο της λίστας ελέγχου αναφορικά με την επίσπευση της διαδικασίας ελέγχου από πλευράς της ΔΑ/ΕΦ. Στο πλαίσιο αυτό, και σε περίπτωση υποβολής με τον προαναφερθέντα τρόπο, αιτήματος επίσπευσης-επιτάχυνσης της διαδικασίας ελέγχου, η ΔΑ/ΕΦ εξετάζει κατά προτεραιότητα το σχετικό αίτημα.

**Β. Έγκριση Διακήρυξης**

**1. Σκοπός**

Σκοπός της διαδικασίας είναι ο έλεγχος της τήρησης του ενωσιακού και εθνικού θεσμικού πλαισίου ανάθεσης και εκτέλεσης δημοσίων συμβάσεων, καθώς και η ανίχνευση τυχόν αποκλίσεων από αυτούς.

**2. Πεδίο εφαρμογής**

Η διαδικασία εφαρμόζεται:

1. Πριν την έγκριση από τα αρμόδια όργανα του δικαιούχου του κειμένου της διακήρυξης (και σε κάθε περίπτωση πριν τη δημοσίευση της προκήρυξης του διαγωνισμού), για συμβάσεις προμηθειών και υπηρεσιών η εκτιμώμενη αξία των οποίων είναι ανώτερη των εκατό χιλιάδων (100.000,00) ευρώ και συμβάσεις έργων, η εκτιμώμενη αξία των οποίων είναι ανώτερη των πεντακοσίων χιλιάδων (500.000,00) ευρώ, μη συμπεριλαμβανομένου ΦΠΑ.
2. Κατά την υποβολή της πρώτης δήλωσης δαπάνης της σύμβασης, για συμβάσεις προμηθειών και υπηρεσιών, η εκτιμώμενη αξία των οποίων είναι ίση ή κατώτερη των εκατό χιλιάδων (100.000,00) ευρώ και συμβάσεις έργων, η εκτιμώμενη αξία των οποίων είναι ίση ή κατώτερη των πεντακοσιών χιλιάδων (500.000,00) ευρώ, μη συμπεριλαμβανομένου ΦΠΑ.
3. Κατά την αξιολόγηση του αιτήματος χρηματοδότησης της πράξης, για τις διαδικασίες ανάθεσης και τις συμβάσεις που κατά τη φάση ένταξης έχει ήδη δημοσιευθεί η σχετική διακήρυξη του διαγωνισμού ή και έχει υπογραφεί η σύμβαση.

**3. Βασικό Θεσμικό Πλαίσιο**

* Ν. 4914/2022 (ΦΕΚ Α΄61)
* Ν. 4270/2014 (ΦΕΚ Α΄143)
* Ν. 4412/2016 (ΦΕΚ Α΄147)
* ΥΑ 114274/2022 (ΦΕΚ Β’ 6131) για τις διαδικασίες ελέγχου νομιμότητας διαδικασιών ανάθεσης και εκτέλεσης συγχρηματοδοτούμενων δημοσίων συμβάσεων στο πλαίσιο του ΕΣΠΑ 2021-2027
* ΥΑ 114947/2022 (ΦΕΚ Β΄6132) για τους εθνικούς κανόνες επιλεξιμότητας δαπανών των Προγραμμάτων του ΕΣΠΑ 2021-2027
* ΚΥΑ 5483/2023 (ΦΕΚ Β΄390) για τις διαδικασίες δημοσιονομικών διορθώσεων και αναζήτησης αχρεωστήτως ή παρανόμως καταβληθέντων ποσών στα Τομεακά και Περιφερειακά Προγράμματα του ΕΣΠΑ 2021-2027

**4. Περιγραφή**

* 1. **Υποβολή αιτήματος από δικαιούχο**

Ο δικαιούχος υποβάλλει στη Διαχειριστική Αρχή (ΔΑ)/Ενδιάμεσο Φορέα (ΕΦ) μέσω του ΟΠΣ αίτημα για την εξέταση του σχεδίου της διακήρυξης με συμπληρωμένη τη σχετική Λίστα Ελέγχου *(βλ. 5. Σχετικά Έντυπα)* και συνοδευόμενο από τα απαραίτητα έγγραφα.

Το αίτημα αυτό υποβάλλεται:

1. Πριν την έγκριση από τα αρμόδια όργανα του δικαιούχου του κειμένου της διακήρυξης (και σε κάθε περίπτωση πριν τη δημοσίευση της προκήρυξης του διαγωνισμού), για συμβάσεις προμηθειών και υπηρεσιών, καθώς και έργων η εκτιμώμενη αξία των οποίων είναι ανώτερη των εκατό χιλιάδων (100.000,00) και πεντακοσίων χιλιάδων (500.000,00) ευρώ αντίστοιχα, μη συμπεριλαμβανομένου ΦΠΑ,
2. Κατά την υποβολή της πρώτης δήλωσης δαπάνης της σύμβασης, για συμβάσεις προμηθειών και υπηρεσιών, καθώς και έργων η εκτιμώμενη αξία των οποίων είναι ίση ή κατώτερη των εκατό χιλιάδων (100.000,00) και πεντακοσίων χιλιάδων (500.000,00) ευρώ αντίστοιχα, μη συμπεριλαμβανομένου ΦΠΑ,
3. Κατά την αξιολόγηση του αιτήματος χρηματοδότησης, για τις διαδικασίες ανάθεσης και τις συμβάσεις που κατά τη φάση αυτή έχει ήδη δημοσιευτεί η σχετική διακήρυξη του διαγωνισμού ή και έχει υπογραφεί η σύμβαση.
   1. **Εξέταση αιτήματος και ενημέρωση δικαιούχου**

Οι διαδικασίες ελέγχου διενεργούνται μέσω του Ολοκληρωμένου Πληροφοριακού Συστήματος (ΟΠΣ).

* + 1. **Πριν τη δημοσίευση της προκήρυξης του διαγωνισμού (προληπτικός έλεγχος)**

Η ΔΑ/ΕΦ προβαίνει σε εξέταση του αιτήματος, με βάση το ισχύον θεσμικό και κανονιστικό πλαίσιο για τη σύναψη δημοσίων συμβάσεων, καθώς και τους όρους της απόφασης ένταξης της πράξης και της σχετικής διακήρυξης. Η ΔΑ/ΕΦ διατυπώνει γνώμη, θετική ή αρνητική, επί του σχεδίου διακήρυξης, εντός αποκλειστικής προθεσμίας είκοσι (20) εργάσιμων ημερών από την υποβολή του αιτήματος. Τα αποτελέσματα του ελέγχου που διενεργεί αποτυπώνονται στις αντίστοιχες κατά περίπτωση Λίστες ελέγχου διακήρυξης στο ΟΠΣ. Η θετική γνώμη της ΔΑ/ΕΦ αποτελεί όρο για τη χρηματοδότηση της πράξης και αναφέρεται ρητά στη διακήρυξη, την απόφαση ανάθεσης και τα συμβατικά κείμενα.

Στην περίπτωση αρνητικής γνώμης, ο δικαιούχος ενημερώνεται από τη ΔΑ/ΕΦ για τους λόγους απόρριψης, καθώς και για τις ενέργειες στις οποίες πρέπει να προβεί για την έκδοση θετικής γνώμης, εφόσον αυτό είναι εφικτό.

Η γνώμη εγκρίνεται από τον Προϊστάμενο της ΔΑ/ΕΦ (*Ε.ΙΙ.2\_1: Έγκριση Διακήρυξης).* Η έκδοση της θετικής ή αρνητικής γνώμης και η σχετική ενημέρωση του δικαιούχου διενεργούνται μέσω του ΟΠΣ.

Στο πλαίσιο αυτό διευκρινίζονται τα ακόλουθα:

α) Η ΔΑ/ΕΦ εξετάζει εάν το υποβληθέν αίτημα συνοδεύεται από το σύνολο των απαιτούμενων για την εξέτασή του εγγράφων. Εφόσον, το υποβληθέν αίτημα δεν συνοδεύεται από το σύνολο των εγγράφων, ενημερώνει άμεσα το δικαιούχο μέσω ΟΠΣ για την υποχρέωση υποβολής των συμπληρωματικών στοιχείων εντός επτά (7) εργάσιμων ημερών. Το χρονικό διάστημα από την ενημέρωση του δικαιούχου μέχρι την αποστολή από αυτόν των συμπληρωματικών στοιχείων δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην υποβολή των συμπληρωματικών στοιχείων, άπρακτη παρέλευση της προθεσμίας υποβολής τους, ή ελλιπής συμπλήρωση αυτών, ή εκπρόθεσμη υποβολή τους επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας προθεσμίας είκοσι (20) εργάσιμων ημερών για τη ΔΑ/ΕΦ.

β) Εφόσον ο δικαιούχος υποβάλει πλήρη στοιχεία και έγγραφα και η ΔΑ/ΕΦ, διενεργώντας το σχετικό έλεγχο, διαπιστώσει ότι χρήζουν διορθώσεων/αλλαγών κ.λ.π. ή υπάρχουν ζητήματα, κατά περίπτωση, επί της διαδικασίας ανάθεσης ή/και του σχεδίου της διακήρυξης, ειδοποιεί άμεσα το δικαιούχο μέσω ΟΠΣ για τα ζητήματα που έχουν ανακύψει και επιστρέφει το σχετικό φάκελο για υιοθέτηση από αυτόν των προτεινόμενων διορθώσεων/αλλαγών κ.λπ. και την εκ νέου υποβολή του εντός επτά (7) εργάσιμων ημερών. Το χρονικό διάστημα από την ενημέρωση του δικαιούχου μέχρι την επανυποβολή από αυτόν του φακέλου δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην επανυποβολή του φακέλου, άπρακτη παρέλευση της προθεσμίας υποβολής του ή ελλιπής συμπλήρωση αυτών ή εκπρόθεσμη υποβολή του επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας προθεσμίας είκοσι (20) εργάσιμων ημερών για τη ΔΑ/ΕΦ.

* + 1. **Κατά την υποβολή της πρώτης δήλωσης δαπάνης της σύμβασης (κατασταλτικός έλεγχος)**

Στην περίπτωση σύμβασης προμήθειας και υπηρεσίας με εκτιμώμενη αξία ίση ή κατώτερη των εκατό χιλιάδων (100.000,00) ευρώ και έργου, με εκτιμώμενη αξία ίση ή κατώτερη των πεντακοσίων χιλιάδων (500.000,00) ευρώ, μη συμπεριλαμβανομένου ΦΠΑ, ο δικαιούχος υποβάλλει μέσω ΟΠΣ τη σχετική Λίστα και τα απαιτούμενα συνοδευτικά έγγραφα, για να ελεγχθούν από τη ΔΑ/ΕΦ, παράλληλα με την υποβολή του Δελτίου Δήλωσης Δαπανών (ΔΔΔ) που περιλαμβάνει την πρώτη δαπάνη της υπό έλεγχο σύμβασης.

Η ΔΑ/ΕΦ, πριν τη διενέργεια της διοικητικής επαλήθευσης των δαπανών του υποβληθέντος ΔΔΔ, προβαίνει σε έλεγχο της διαδικασίας ανάθεσης της σύμβασης, με βάση το ισχύον θεσμικό και κανονιστικό πλαίσιο για τη σύναψη δημοσίων συμβάσεων, καθώς και τους όρους της απόφασης ένταξης της πράξης και της σχετικής διακήρυξης, συμπληρώνοντας τις σχετικές λίστες διακήρυξης και σύμβασης.

Η ΔΑ/ΕΦ δεν εκδίδει γνώμη, αλλά αποτυπώνει το αποτέλεσμα του ελέγχου της στη σχετική Λίστα και εφόσον επιβάλλεται διόρθωση, αυτή περιλαμβάνεται στην Έκθεση Διοικητικής Επαλήθευσης, σύμφωνα με τα οριζόμενα στη Διαδικασία *ΔΙΙ\_5: Διοικητική Επαλήθευση (πλην ΚΕ)*.

* + 1. **Κατά την αξιολόγηση της πρότασης (αιτήματος χρηματοδότησης)**

Για τις συμβάσεις που κατά τη φάση αξιολόγησης της πρότασης έχει ήδη δημοσιευτεί η σχετική διακήρυξη ή και έχει συναφθεί σύμβαση, η εξέταση της διαδικασίας διακήρυξης και της διαδικασίας ανάθεσης διενεργείται κατά την αξιολόγηση του αιτήματος χρηματοδότησης.

Η ΔΑ/ΕΦ δεν εκδίδει γνώμη, αλλά αποτυπώνει το αποτέλεσμα του ελέγχου της στην υποβληθείσα από το δικαιούχο Λίστα. Εφόσον διαπιστώνεται παρατυπία, η ΔΑ/ΕΦ προβαίνει στις απαραίτητες ενέργειες σύμφωνα με τα οριζόμενα στη *Διαδικασία ΔΙ\_2: Επιλογή και έγκριση πράξης (πράξεις πλην ΚΕ).*

* + 1. **Υλοποίηση πράξεων κατά φάσεις**

Για τις δημόσιες συβάσεις συγχρηματοδοτούμενων πράξεων που υλοποιούνται κατά φάσεις στις περιόδους προγραμματισμού ΕΣΠΑ 2014-2020 και ΕΣΠΑ 2021-2027, οι ΔΑ/ΕΦ δύνανται να μην επαναλαμβάνουν τον έλεγχο που διενεργήθηκε κατά την προηγούμενη προγραμματική περίοδο. Σε αυτή την περίπτωση η εγκριτική γνώμη της αρμόδιας ΔΑ/ΕΦ της προηγούμενης προγραμματικής περιόδου, όπως αυτή είχε αποτυπωθεί, καταχωρίζεται στο ΟΠΣ. Εάν είχαν τεθεί και ειδικές προϋποθέσεις έγκρισης, εξετάζεται από τη ΔΑ/ΕΦ, κατά την ένταξη της πράξης στη νέα προγραμματική περίοδο, εάν αυτές έχουν ικανοποιηθεί.

* + 1. **Συστηματική μη υποβολή αιτήματος**

Σε περίπτωση συστηματικής μη υποβολής αιτήματος από το δικαιούχο ή σε περίπτωση που συστηματικά το κείμενο που τελικώς εγκριθεί από τα αρμόδια όργανα αυτού διαφέρει από το εγκεκριμένο από την αρμόδια ΔΑ/ΕΦ, η τελευταία δύναται να εξετάσει το ενδεχόμενο ανάκλησης της σχετικής απόφασης ένταξης πέραν τυχόν δημοσιονομικής διόρθωσης που μπορεί να προκύψει από τον επί της ουσίας έλεγχο, ο οποίος οφείλει να λάβει χώρα σε κάθε περίπτωση.

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.ΙΙ.2\_1 | Έγκριση διακήρυξης |
| Λ.ΙΙ.2\_1 | Λίστα Ελέγχου διακήρυξης έργων άνω των ορίων |
| Λ.ΙΙ.2\_2 | Λίστα Ελέγχου διακήρυξης προμηθειών και γενικών υπηρεσιών (που εμπίπτουν στο πεδίο εφαρμογής των οδηγιών της ΕΕ) |
| Ο\_Λ.ΙΙ.2\_2 | Οδηγίες Συμπλήρωσης της Λίστας Ελέγχου Λ.ΙΙ.2\_2 |
| Λ.ΙΙ.2\_4 | Λίστα Ελέγχου διακήρυξης έργων κάτω των ορίων |
| Λ.ΙΙ.2\_5 | Λίστα Ελέγχου διακήρυξης προμηθειών και γενικών υπηρεσιών (που δεν εμπίπτουν στο πεδίο εφαρμογής των οδηγιών της ΕΕ) |
| Ο\_Λ.ΙΙ.2\_5 | Οδηγίες Συμπλήρωσης της Λίστας Ελέγχου Λ.ΙΙ.2\_5 |
| Λ.ΙΙ.2\_3 | Λίστα Ελέγχου διακήρυξης μελετών και παροχής τεχνικών και λοιπών συναφών επιστημονικών υπηρεσιών (που εμπίπτουν στο πεδίο εφαρμογής των οδηγιών της ΕΕ και Ν. 4412/2016 - Αναθέτουσες Αρχές) |
| Λ.ΙΙ.2\_6 | Λίστα Ελέγχου διακήρυξης μελετών και παροχής τεχνικών και λοιπών συναφών επιστημονικών υπηρεσιών (που δεν εμπίπτουν στο πεδίο εφαρμογής των οδηγιών της ΕΕ - Αναθέτουσες Αρχές) |
| Λ.ΙΙ.2\_7 | Λίστα επί της αρχής έγκρισης στην περίπτωση του άρθρου 32 του Ν. 4412/2016 όταν δεν συντάσσεται πρόσκληση |